Skade aan Metodistekerk 'onbegryplik' | Netwerk24
Deur Marelize Barnard 06 April 2020 16:59
So lyk dit in die Metodistekerk op Groentemarkplein. Fotos: Alan Storey
'n Walglike gemors.
Dít is hoe eerw. Alan Storey van die Metodistekerk op Groentemarkplein Maandag die toneel beskryf het waar sowat 400 vlugtelinge verwyder is nadat hulle maande lank die kerkgebou beset het.
"Al die matte is uitgeruk. Dit is baie ontstellend om te dink dat mense in sulke omstandighede geleef het," sê Storey.
Hy het Maandag geklee in beskermende kleredrag saam met skoonmakers in die kerkgebou ingegaan.
"Daar is 'n massiewe klomp gemors en afval. Alles gaan nou verwyder word. Die kerk gaan dan ontsmet word en die deure vir eers tot ná die inperking gesluit word," sê Storey.
Daarna sal herstelwerk aan die kerk gedoen word, onder meer aan die badkamer wat onder water is en waar die toilette verstop is.
Houtpanele in die kerk is ook gebreek.
Skoonmakers het Maandag begin om al die gemors uit die kerk te verwyder.
Wetstoepassers moes Donderdag die kerk se deur oopbreek nadat die vlugtelinge hulself binne toegesluit het.
Die pot met kos is net so in die kerk gelos.
Die vlugtelinge se besittings is die hele kerk vol.
'n Hoop vrot kos lê eenkant opgestapel. Minstens agt groot vullishouers is reeds buite die kerk geplaas sodat al die gemors en afval daarin gegooi kan word.
Storey sê dit is onbegryplik hoeveel skade aangerig is.
Hy het vroeër op CapeTalk gesê net voordat die vlugtelinge die kerkgebou op 2 April moes verlaat, het van die leiers buite gestaan. Daarna het hulle weer in die kerkgebou ingegaan, die deure gesluit en dit toegepak. Om dié rede moes die polisie hamers en ander gereedskap gebruik om die deure oop te breek.
Storey sê hy verstaan waarom die wetstoepassers dit moes doen. Hy kan net nie verstaan hoekom die vlugtelinge die deure toegepak het nie, dit net sodat hulle 'n paar minute kon spaar alvorens hulle wel die kerkgebou verlaat het.